Document ID: 32009R0407

ΚΑΝΟΝΙΣΜΌΣ (ΕΚ) αριθ. 407/2009 ΤΗΣ ΕΠΙΤΡΟΠΉΣ
της 14ης Μαΐου 2009
περί τροποποίησης του κανονισμού (ΕΚ) αριθ. 338/97 του Συμβουλίου, για την προστασία των ειδών άγριας πανίδας και χλωρίδας με τον έλεγχο του εμπορίου τους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 338/97 περιλαμβάνει καταλόγους των ζωικών και φυτικών ειδών για το εμπόριο των οποίων ισχύουν περιορισμοί ή έλεγχοι. Στους καταλόγους αυτούς έχουν ενσωματωθεί οι κατάλογοι που περιλαμβάνονται στα παραρτήματα της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES - Convention on International Trade in Endangered Species of Wild Fauna and Flora), εφεξής «σύμβαση CITES».
(2)
Τα ακόλουθα είδη προστέθηκαν στο προσάρτημα III της σύμβασης CITES, μετά από αίτηση της Κίνας: Corallium elatius, Corallium japonicum, Corallium konjoi και Corallium secundum.
(3)
Τα είδη Crax daubentoni, Crax globulosa, Crax rubra, Ortalis vetula, Pauxi pauxi, Penelopina nigra, Arborophila campbelli, Arborophila charltonii, Lophura erythrophthalma, Lophura ignita, Semnornis ramphastinus, Baillonius bailloni, Pteroglossus castanotis, Ramphastos dicolorus και Selenidera maculirostris -τα οποία σήμερα είναι εγγεγραμμένα στο παράρτημα Β του παραρτήματος του κανονισμού (ΕΚ) αριθ. 338/97- δεν υπόκεινται σε επίπεδα διεθνούς εμπορίας που θα μπορούσαν να είναι ασύμβατα με την επιβίωσή τους, πλην όμως περιλαμβάνονται στο προσάρτημα III της σύμβασης CITES, κατόπιν αιτημάτων της Κολομβίας, της Κόστα Ρίκα, της Γουατεμάλας, της Ονδούρας, της Μαλαισίας και της Αργεντινής, και, κατόπιν τούτου, θα ήταν σκόπιμο να μεταφερθούν από το παράρτημα Β στο παράρτημα Γ του παραρτήματος του κανονισμού (ΕΚ) αριθ. 338/97.
(4)
Τα είδη Phyllomedusa sauvagii, Leptodactylus laticeps, Limnonectes macrodon, Rana shqiperica, Ranodon sibiricus, Bolitoglossa dofleini, Cynops ensicauda, Echinotriton andersoni, Pachytriton labiatus, Paramesotriton spp., Salamandra algira και Tylototriton spp. -τα οποία δεν είναι σήμερα εγγεγραμμένα στο παράρτημα του κανονισμού (ΕΚ) αριθ. 338/97- εισάγονται στην Κοινότητα σε αριθμούς τέτοιους ώστε να δικαιολογούν την παρακολούθησή τους. Ως εκ τούτου, τα εν λόγω είδη πρέπει να υπαχθούν στο παράρτημα Δ του παραρτήματος του κανονισμού (ΕΚ) αριθ. 338/97.
(5)
Κατά την 14η σύνοδο της συνδιάσκεψης των μερών της CITES τον Ιούνιο του 2007, υιοθετήθηκαν νέες ονοματολογικές αναφορές για τα ζωικά είδη. Στις εν λόγω ονοματολογικές αναφορές εντοπίστηκαν ορισμένες ασυμφωνίες μεταξύ των προσαρτημάτων της CITES και των επιστημονικών ονομασιών, όσον αφορά τα είδη Asarcornis scutulata και Pezoporus occidentalis, τις οικογένειες Rheobatrachidae και Phasianidae καθώς και την τάξη Scandentia. Δεδομένου ότι οι εν λόγω ασυμφωνίες υπάρχουν επίσης και στο παράρτημα του κανονισμού (ΕΚ) αριθ. 338/97, ο τελευταίος πρέπει να προσαρμοστεί αναλόγως.
(6)
Λόγω της έκτασης των τροποποιήσεων είναι σκόπιμο, για λόγους σαφήνειας, να αντικατασταθεί το παράρτημα του κανονισμού (ΕΚ) αριθ. 338/97 στο σύνολό του.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο ειδών άγριας πανίδας και χλωρίδας, που συνεστήθη δυνάμει του άρθρου 18 του κανονισμού (ΕΚ) αριθ. 338/97,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 338/97 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 2009.

Labels: 3
20